Vruntlyke grote thovoren und wes ik gudes vormach. Ersamen, leven borgermester und rad der stat Reval. Juwer ersamheit genoghe tho wetende, dat ik juwen breff gutlyken wol vornomen hebbe, dar juwe ersamheit wol inne roret, als an my tho sendende und de tiit tho kort is ghewest van breklicheit des windes, dar myne brefve mede getofvert sint etc. Hirwmme zo do ik juwer lefwe tho wetende, dat my de erwerdighe mester, min holde gunner und gunstighe nabur, zyne werdicheit laten bidden, dat ik alle sake in guder gedult lete stan bit tho suntte Mychaelis dagh, des ik syner werdicheit nicht wnthoren wil und doch my groten schaden doet und gedan heft. Hirwmme, denkket juwe ersamheit jemant an my tho sendende, also vorgescreven ist, in kort, dat id blywe bestande bet an suntte Matheus dage negest thokomende to Pellinge, dat juwe ersamheit dar enen thovoren sende, dat wy des ens warden, wor de stede ghefelligest is, dar man den dach holden schal, velich aff und to, alzo dat ersten gesproken wart, do wy thosamen weren tor Santhaven. Und schal in guder gedult stan, byd dat de thokomende dach ghesleten wart, also vorgescreven ist. Juwe ersamheit befele ik deme almechttigen tho langgen tiden. Gescreven tho Wiborch des negesten vrydages na wnser lefven vrouwen assumpcionis Marie in dem 31 jare. Kersten Niclisszson ritther und howetman tho Wyborch. Adress: Den ersamen, vorsichttigen, wysen luden, borgermesteren unde ratmannen tho Reval, kome desse breff mit werdicheit etc.